Hiëna-aanval: ‘Ek kon hom herken’Erco Janse van Rensburg. Foto: Verskaf Erco Janse van Rensburg, die 15-jarige seun van Centurion wat Sondagoggend deur ’n hiëna in sy tent in die Krugerwildtuin aangeval is, sterk in die Milpark-hospitaal se hoësorgeenheid aan nadat hy gesigrekonstruksie ondergaan het. Basie Smalberger, Erco se oupa, het Maandagoggend aan Maroela Media gesê sy kleinseun is ná die operasie onder swaar verdowing geplaas. “Hy doen goed. Die vyf chirurge het gedoen wat hulle kon. Sy brein, hart en longe funksioneer 100%.” Volgens Smalberger moes daar talle plaatjies in Erco se gesig ingesit word weens al die been wat vergruis is in die aanval. “Toe hulle hom uit die teater gebring het, kon ek hom herken. So die operasie was suksesvol. Hy gaan oraait wees.” Smalberger het gesê Erco se ouers “vat dit swaar”. “Dis maar op en af. Hulle leef van minuut tot minuut. Hulle is dankbaar vir elke bietjie en almal se gebede.” Erco, sy ouers en twee sussies het sedert Vrydagaand by die Krokodilbrug-kamp in die wildtuin gekampeer. “Sy oom-hulle het langs hulle gekamp. Sy oom het vroeg Sondagoggend ŉ slag gehoor en toe hy buitentoe gaan, het hy iets gesien wat lyk asof dit ŉ kombers sleep. Hy het nie die hiëna gesien nie, want dié het toe al gevlug. Hy het nadergegaan en op Erco af gekom,” het Smalberger vroeër gesê. Volgens Smalberger het die hiëna Erco sowat 30 treë ver gesleep en hy het eers wakker geword toe die hiëna hom begin byt het. Erco se ouers het met hom na die Mediclinic Nelspruit gehaas en paramedici het hulle halfpad ingewag. Erco is by die Mediclinic gestabiliseer voordat hy met ŉ helikopter na Milpark in Johannesburg geneem is. Mabasa het gesê veldwagters is na die kamp ontbied om na die hiëna te soek, maar kon nie die dier opspoor nie. “Hulle het wel ŉ gat onder die heining gevind waar die hiëna moontlik ingekom het.” Erco woon saam met sy ouers in Southdowns in Centurion. Lees alle vorige berigte oor Erco Janse van Rensburg op Maroela Media.